《西征次韵屠巡察三首 其三》
明代·黄衷

露檄宵驰北路长，探丸今日静江乡。宋功谩录收邕管，汉将徒劳下桂阳。

借箸公还将绣斧，洗兵吾欲挽银潢。何人更上平蛮雅，续得淮西墨几行。

作者简介：明广东南海人，字子和。弘治九年进士。授南京户部主事，监江北诸仓，清查积年侵羡，得粟十余万石。历户部员外郎、湖州知府、晋广西参政，督粮严法绳奸，境内肃然。后抚云南，镇湖广皆有政绩。官至兵部右侍郎。致仕卒，年八十。有《海语》、《矩洲集》等。